Johdanto

Sisämarkkinat ovat yksi EU:n suurimmista saavutuksista. Ne ovat osa Euroopan yhdentymisen ydintä ja vauhdittaneet talouskasvua viime vuosikymmeninä sekä helpottaneet eurooppalaisten kuluttajien ja yritysten elämää. EU:n osuus maailmantalouden tuotannosta on 18 prosenttia, mikä tarkoittaa, että se on maailmanlaajuisesti toisena heti Yhdysvaltojen jälkeen. Hyvin toimivien sisämarkkinoiden ansiosta EU:n kansalaisilla on saatavillaan laajempi palvelu- ja tuotevalikoima ja paremmat työmahdollisuudet. Sisämarkkinat tarjoavat EU:n talouden toimijoille laajat kotimarkkinat, mikä edistää kauppaa ja kilpailua ja parantaa tehokkuutta. Tämä on olennaisen tärkeää EU:n vihreän ja digitaalisen muutoksen toteuttamiseksi ja se antaa myös pontta maailmanlaajuiselle kilpailulle.

Tänään annetussa Euroopan uudessa teollisuusstrategiassa sisämarkkinoilla on keskeinen asema, sillä ne ovat yksi Euroopan teollisen muutoksen perustekijöistä. Jotta sisämarkkinat toimisivat kaikkien hyväksi, EU:n lainsäädännössä säädetään yhteisistä säännöistä, joilla poistetaan esteitä ja helpotetaan tavaroiden ja palvelujen liikkumista EU:ssa ja suojellaan samalla kuluttajia.

Nämä säännöt voivat tuottaa toivottuja vaikutuksia vain, jos ne on suunniteltu asianmukaisesti ja niiden täytäntöönpanoa valvotaan kunnolla. Sisämarkkinasääntöjen noudattamisessa on kuitenkin puutteita. Sisämarkkinoiden esteitä koskeva tiedonanto osoittaa, että monia esteitä on edelleen olemassa, ja liian monissa tapauksissa ne johtuvat jo hyväksytyn EU-lainsäädännön virheellisestä tai puutteellisesta soveltamisesta kansallisella tasolla. Markkinatoimijoiden ja sijoittajien vapaata liikkuvuutta koskeviin oikeuksiin kohdistuu edelleen monia sääntelyyn liittyviä ja hallinnollisia esteitä, ja eurooppalaiset altistuvat lainvastaisille tai vaarallisille tuotteille ja palveluille, koska talouden toimijoita ei käytännössä valvota ja tarkasteta eikä siten voida havaita sisämarkkinasääntöjen rikkomisia ja määrätä niistä seuraamuksia.

Jäsenvaltiot ja komissio ovat sääntelyn koko elinkaaren ajan yhteisesti vastuussa sen varmistamisesta, että sisämarkkinasääntöjä noudatetaan ja kansalaisten oikeudet turvataan.

Jäsenvaltioilla on velvollisuus soveltaa asianmukaisesti sitä, mistä ne ovat sopineet EU:n lainsäätäjinä. Niiden vastuulla on myös varmistaa sisämarkkinasääntöjen rikkomisten havaitseminen ja korjaaminen omalla alueellaan. Komissiolla on perussopimuksen valvojana velvollisuus valvoa, että kaikki jäsenvaltiot panevat sisämarkkinasäännöt täytäntöön ja noudattavat niitä, sekä velvollisuus toimia päättäväisesti aloittamalla rikkomusmenettelyjä, jos sääntöjä ei noudateta.

Eurooppa-neuvosto kehotti maaliskuussa 2019 komissiota laatimaan tiiviissä yhteistyössä jäsenvaltioiden kanssa pitkän aikavälin toimintasuunnitelman sisämarkkinasääntöjen panemiseksi täytäntöön ja noudattamisen valvomiseksi paremmin. Sen jälkeen jäsenvaltiot ovat toistaneet olevansa sitoutuneita tehostamaan täytäntöönpanon valvontaa.. Komissio suhtautuu suopeasti Eurooppa-neuvoston kehotukseen ja on jäsenvaltioiden kanssa samaa mieltä siitä, että sisämarkkinasääntöjen täytäntöönpanoa ja noudattamista on parannettava huomattavasti.

Tässä toimintasuunnitelmassa, joka perustuu jäsenvaltioiden ja komission uudistettuun kumppanuuteen ja jossa otetaan huomioon sisämarkkinoiden esteistä tänään annettavassa tiedonannossa esitetyt havainnot, esitetään useita toimia, joiden tavoitteena on maksimoida sääntöjen noudattamisen ja täytäntöönpanon valvonnan tehokkuutta ja vaikuttavuutta kaikkialla EU:ssa.

Täytäntöönpanon valvonnan nykyiset haasteet

Sisämarkkinoilla käytävä kauppa työllistää Euroopassa 56 miljoonaa ihmistä, ja sen arvioidut taloudelliset hyödyt muodostavat 8–9 prosenttia EU:n BKT:stä. Arvioiden mukaan teollisuustuotteiden sisämarkkinoihin tehtävät parannukset voisivat tuottaa vuosittain lisätuloja 183–269 miljardia euroa, kun taas palvelumarkkinoiden yhdentymisen syventäminen voisi tuottaa lisätuloja 297 miljardia euroa vuodessa. Pelkästään nämä lisäykset voisivat kasvattaa taloudelliset hyödyt 8–9 prosentista noin 12 prosenttiin BKT:n kasvusta.

Toisinaan voi vaikuttaa siltä, että jäsenvaltiot rikkovat sovittuja sisämarkkinasääntöjä tai luovat ja sallivat esteitä kansallisessa lainsäädännössä suojatakseen omia markkinoitaan ja tavoitellakseen etuja oman maansa yrityksille. Mahdolliset hyödyt ovat usein hyvin lyhytaikaisia, mutta vaikutukset eurooppalaisiin yrityksiin voivat olla paljon haitallisempia, mikä vaikeuttaa huomattavasti laajentumista tasapuolisilla toimintaedellytyksillä ja maailmanlaajuisten johtoasemien saavuttamista ja siten vääristää tasapuolisia toimintaedellytyksiä sisältä käsin. Tämä vaikuttaa suhteettomasti pk-yrityksiin ja startup-yrityksiin. Suurilla yrityksillä on keinot noudattaa erilaisia sääntöjä, mutta pk-yritykset joutuvat ensimmäisinä kärsimään hallinnollisista rasitteista ja hankaluuksista erityisesti silloin, kun niiden sisämarkkinoilla harjoittama liiketoiminta edellyttää valtioiden rajojen ylittämistä. Tästä syystä sisämarkkinat ja niiden asianmukainen täytäntöönpano ja sen valvonta ovat olennaisen tärkeitä myös tänään hyväksytyn pk-yritysstrategian kannalta.

Puutteellisesta tai virheellisestä täytäntöönpanosta ja täytäntöönpanon valvonnan puuttumisesta aiheutuu vahingollisia seurauksia sekä Euroopan että kansallisella tasolla. Kansalaiset ja yritykset eivät voi täysin hyötyä vapaan liikkuvuuden oikeuksistaan, yritykset eivät voi saavuttaa sisämarkkinoiden tarjoamia mittakaavaetuja, kuluttajille aiheutuu riskejä vaatimustenvastaisista tuotteista tai valinnanvara voi kaventua, energian toimitusvarmuus vaarantuu ja EU:n ympäristö- ja ilmastotavoitteiden saavuttaminen vaikeutuu. Lainkuuliaiset yritykset menettävät markkinaosuuksia joutuessaan epäoikeudenmukaiseen kilpailutilanteeseen yritysten kanssa, jotka eivät noudata sääntöjä ja tarjoavat vaatimustenvastaisia tuotteita tai laiminlyövät sosiaalista suojelua koskevien sääntöjen noudattamisen.

Jäsenvaltioiden ja komission yhteinen ponnistus

Sisämarkkinasääntöjen täytäntöönpanon valvonta edellyttää ensinnäkin sitä, että kaikki jäsenvaltiot ja kaikki eurooppalaiset viranomaiset soveltavat sääntöjä asianmukaisesti ja että sääntöjen rikkomisista määrätään seuraamuksia, tarvittaessa myös rikkomusmenettelyjen avulla. Se edellyttää myös talouden toimijoiden valvontaa, tarkastuksia ja seuraamusten määräämistä sekä lainvastaisten tuotteiden poistamista markkinoilta riippumatta siitä, ovatko ne vaarallisia, väärennettyjä vai ympäristö- ja energiatehokkuussäännösten tai muiden sääntöjen vastaisia.

Mutta jos haluamme hyödyntää sisämarkkinoiden etuja, täytäntöönpanon valvonnan on oltava laajempaa ja katettava kyseeseen tulevien sääntöjen koko elinkaari niiden valmistelun aloittamisesta aina soveltamiseen saakka. Tämä edellyttää yhteistyötä kaikilla hallinnon tasoilla EU:ssa alkaen paikallis- ja alueviranomaisista ja tuomioistuimista aina Euroopan tasolle asti. Se edellyttää myös täytäntöönpanon valvonnan käsittämistä jatkuvana prosessina, joka alkaa sääntöjen suunnittelusta ja kattaa myös saattamisen osaksi jäsenvaltioiden lainsäädäntöä sekä tarvittaessa soveltamisen ja sääntöjen rikkomisesta määrättävät seuraamukset. On ratkaisevan tärkeää, että jäsenvaltiot ja komissio tukevat toisiaan omissa tehtävissään, jotta ne voivat täyttää yhteisen vastuunsa.

Ennaltaehkäisevät toimenpiteet ovat tärkeä keino välttää korjaavien toimien tarve myöhemmissä vaiheissa. Jos sisämarkkinasääntöjen noudattamista ei ole voitu ennalta varmistaa, kansalaiset ja yritykset saattavat kohdata sääntelyyn liittyviä tai hallinnollisia esteitä ja siten odottaa, että ne poistetaan tehokkailla jälkikäteistoimilla. Lainvalvontaviranomaisten on toimittava hyvin, menettelyjen ja seurannan on oltava tarkoituksenmukaisia ja ruohonjuuritason toimijoiden, kuten virkamiesten tai tuomareiden, on ymmärrettävä EU:n lainsäädäntöä ja osattava soveltaa sitä päivittäisessä toiminnassa.

Jäsenvaltioiden on varmistettava sisämarkkinalainsäädännön noudattaminen, jotta voidaan suojata henkilöiden tai yritysten oikeudet. Tämä on aloitettava jo kansallisen lainsäädännön suunnitteluvaiheessa, ja sitä on jatkettava yksittäisiin oikeudellisiin tai hallinnollisiin päätöksiin asti. Komission tehtävänä on tukea jäsenvaltioita uusien sisämarkkinaesteiden ehkäisemisessä, EU:n lainsäädännön saattamisessa osaksi kansallista lainsäädäntöä ja sen soveltamisessa sekä käynnistää tarvittaessa korjaavia toimia.

Sisämarkkinasääntöjen täytäntöönpanoon ja sen valvontaan liittyvät tehtävät ja vastuut Jäsenvaltiot Komissio üEU:n lainsäädännön oikea-aikainen ja täsmällinen saattaminen osaksi kansallista lainsäädäntöä, perusteettomasta ylisääntelystä pidättäytyminen ja tasapuolisten toimintaedellytysten varmistaminen üJäsenvaltioiden avustaminen EU:n lainsäädännön saattamisessa osaksi kansallista lainsäädäntöä asianmukaisesti, täysimääräisesti ja ajallaan üSen varmistaminen, että kansallinen lainsäädäntö on oikeasuhteista ja syrjimätöntä üJäsenvaltioiden avustaminen EU:n lainsäädännön soveltamisessa üRiittävien ja oikeasuhteisten hallinnollisten tarkastusten ja valvonnan varmistaminen, jotta sääntöjen rikkomiset voidaan havaita üEU:n lainsäädännön voimaansaattamisen ja soveltamisen valvonta üSellaisten kansallisten toimenpiteiden välttäminen, jotka ovat ristiriidassa EU:n lainsäädännön kanssa tai haittaavat sen soveltamista üEU:n lainsäädännön rikkomisiin puuttuminen ja tarvittaessa rikkomisesta seuraavien virallisten toimien toteuttaminen üTehokas yhteistyö EU:n lainsäädännön noudattamisen varmistamiseksi

Täytäntöönpanosta ja sen valvonnasta vastaavien eri toimijoiden todellinen kumppanuus Euroopan ja jäsenvaltioiden tasolla on olennaisen tärkeää nykyisten sisämarkkinaesteiden poistamiseksi. Se auttaa toteuttamaan kohdennettuja täytäntöönpanotoimia ja parantamaan sisämarkkinalainsäädännön noudattamista.